युवा नेता को नई जिम्मेदारी का इंतजार, नेताजी के बर्थ-डे में कार्यकर्ता की पिटाई
राजधानी में करोड़ों की जमीन खरीदने वाले IAS ACB के राडार पर सरकार के नजदीक रहे आईएएस अफसर इन दिनों एसीबी के राडार पर हैं। पहले एक मामले में बच गए लेकिन अब आय से ज्यादा प्रोपर्टी का मामला बनता दिख रहा है। आईएएस कीRajasthan Politics Sachin Pilot New Post, IAS Land ACB  and Leaders Mining business
सरकार के नजदीक रहे आईएएस अफसर इन दिनों एसीबी के राडार पर हैं। पहले एक मामले में बच गए, लेकिन अब आय से ज्यादा प्रोपर्टी का मामला बनता दिख रहा है। आईएएस की पत्नी के नाम से करोड़ों की जमीन खरीदने के दस्तावेजी सबूत सही जगह पहुंच गए हैं।
सुनने में आ रहा है कि ऊपर से हरी झंडी मिल गई है, जांच एजेंसी ने पड़ताल शुरू कर दी है। आने वाले दिनों में अफसर की मुश्किलें बढ़ सकती हैं।
सरकार की गुड बुक में रहे अफसर के इतने कागज सामने आ जाएं और एसीबी जांच शुरू कर दे, यह बिना किसी गड़बड़ के संभव नहीं है। कुछ न कुछ गड़बड़ जरूर हुई है अन्यथा उनसे बड़े वालों को आंच तक नहीं आई।
सरकार के एक नजदीकी ने पुरानी कहावत का हवाला देते हुए पूरे मामले में गड़बड़ी की तरफ इशारा किया है। कहावत का सार है- राजा (आज के जमाने में सीएम-पीएम), योगी, अग्नि और जल इनसे सावधानी से ही व्यवहार करना चाहिए, जरा सी चूक भारी पड़ जाती है। आईएएस ने इसी कहावत का ध्यान नहीं रखा और अब मुश्किल में हैं।
नेताजी ने तैयार करवाई खान-धारी नेताओं की लिस्ट 
सियासत में संसाधन और जनाधार जितना जरूरी है उतना ही जरूरी है विरोधियों की ताकत के सोर्स के बारे में पूरी जानकारी रखना।
सत्ताधारी पार्टी के एक नेताजी ने इसी फार्मूले को अपनाते हुए विरोधियों से लेकर अपनी पार्टी के नेताओं के बारे में ब्यौरा जुटाया है।
प्रदेश के जितने भी नेता खान का कारोबार से जुड़े हैं या खुद की खानें हैं उन सबका दस्तावेजों के साथ ब्यौरा तैयार है। इस तरह के दस्तावेज वक्त-जरूरत काम आते हैं।
चुनावी साल है इसलिए ये दस्तावेज जल्द ही काम आएंगे। दस्तावेजों से यह तो तय हाे गया कि बड़ी संख्या में सत्ता से लेकर विपक्ष के नेता खान-धारी हैं, कई मुद्दों पर सब तरफ चुप्पी यूं ही नहीं होती।
युवा नेता के समर्थकों को नई जिम्मेदारी का इंतजार
अपनी ही सरकार को अल्टीमेटम देकर सुलह के बाद युवा नेता लंबे समय से शांत हैं। अब नेता शांत तो समर्थक भी शांत ही रहेंगे। राजनीति में शांति के भी मायने होते हैं।
अब अंदरखाने चर्चा है कि जुलाई में युवा नेता को मुख्यधारा में लाने की तैयारी है। पद क्या मिलता है यह पुख्ता तौर पर नहीं कहा जा सकता, लेकिन सबसे पावरफुल नेता और उनके पैरोकार एक्टिव हैं।
युवा नेता के समर्थकों की निगाह अब दिल्ली में होने वाली बैठक पर है। वैसे सत्ताधारी पार्टी में फैसला हो जाए तभी मानना चाहिए, चर्चाएं पहले भी कई बार चली हैं।
जानकार दावा कर रहे हैं कि चुनाव नजदीक हैं इसलिए इस बार मामला पक्का है। युवा नेता की चुप्पी को भी इसी से जोड़कर देखा जा रहा है। चुप्पी अकारण तो नहीं ही होगी।
हैदराबाद वाले नेता की रैली को मंजूरी नहीं देने के पीछे कौन?
विधानसभा चुनावों के नजदीक आते देख हैदराबाद वाले नेताजी के दौरे लगातार बढ़ रहे हैं। हैदराबाद वाले नेताजी 2 जुलाई को राजधानी में रैली करने वाले हैं। जिस जगह रैली करनी है वहां पुलिस ने मंजूरी नहीं दी है, लेकिन नेताजी उसी जगह के लिए अड़े हुए हैं।
इस जगह पर पहले भी रैली और सभा सम्मेलन होते रहे हैं। ऐसे में हैदराबाद वाले नेता की रैली को मंजूरी नहीं देने की चर्चा शुरू हो गई है।
पड़ताल में सामने आया है कि सत्ताधारी पार्टी के एक माइनोरिटी से जुड़े विधायक नहीं चाहते कि रैली को मंजूरी मिले।
अब राजधानी का सत्ता वाली पार्टी का विधायक इतना तो करवा ही सकता है। विधायक ने भले पावर दिखा दिया लेकिन मामला उल्टा भी पड़ सकता है। माइनोरिटी के लोग अब सवाल उठाने लगे हैं।
मंत्री बनने की चाहत वालों को फिर उम्मीद जगी
सत्ताधारी पार्टी के कई नेता ऐसे हैं जो अब भी राज का प्रसाद पाने की उम्मीद लगाए बैठे हैं। दिल्ली में बैठकों का दौर शुरू होते ही एक बार फिर सत्ताधारी पार्टी का एक धड़ा कैबिनेट फेरबदल की चर्चाओं को बल देने लगा है। यह धड़ा लगभग हर महीने इस तरह की चर्चाएं छेड़ ही देता है।
कई विधायकों के अरमान फिर जगने लगे हैं। आचार संहिता लगने में तीन महीने का वक्त बचा है लेकिन मंत्री बनने के इच्छुक एक नेता ने साफ कह दिया- राज तो एक घंटे का भी बहुत होता है, तीन महीने तो बहुत होते हैं।
अब इस लेवल की सत्ता की चाहत वाले उम्मीद क्यों नहीं रखें। फिलहाल यह मामला चर्चाओं तक ही सीमित है। चर्चाओं से ही सत्तासुख लेने वाले दावेदार इससे ही खुश हो रहे हैं।
नेताजी की बर्थडे पार्टी में कार्यकर्ता की पिटाई 
विपक्षी पार्टी में इन दिनों कई घटनाएं ऐसी हो रही हैं जो उसकी पार्टी विथ डिफरेंस वाली छवि के उलट है। पिछले दिनों राजधानी के एक नेताजी ने बर्थडे पर आयोजन रखा। अब नेताजी का बर्थडे था तो उनके चाहने वाले भी बड़ी संख्या में आए।
इसी दौरान रंग में भंग पड़ गया। नेताजी के एक कार्यकर्ता की कार्यक्रम में पिटाई कर दी गई। मामला थाने तक पहुंच गया है। जितने मुंह उतनी बातें हो रही हैं। अनुशासित पार्टी के नेताजी के कायर्क्रम में कार्यकर्ता ही पिट जाए तो विरोधी सवाल तो उठाएंगे ही।
विपक्षी पार्टी के विस्ताकों को देखकर राजधानी के नेता क्यों चौंके ? 
विपक्षी पार्टी ने चुनावों के लिए पूरी ताकत लगा रखी है। बाहर के राज्यों के कार्यकर्ता कम नेताओं को राजस्थान में विस्तारक बनाकर भेजा है। इन दिनों बाहरी राज्यों के विस्तारक जनाधार बढ़ाने के काम में लगे हैं। राजधानी में आए प्रवासी विस्तारकों को लेकर कई नेता अचंभा जता रहे हैं। राजधानी में बड़ी संख्या में बाहर से आए विस्तारक उस समुदाय से हैं जिसे विपक्षी पार्टी ने पिछले चुनावों में एक भी टिकट नहीं दी।
विधानसभा चुनावों में एक भी टिकट नहीं देने वाले समुदाय से जुड़े विस्तारकों को राजधानी में पार्टी को मजबूत करने का जिम्मा देने से हर कोई चकित है। क्या यह पार्टी की नई रणनीति है, क्योंकि संयोग से तो ऐसा हो नहीं सकता।
इलेस्ट्रेशन : संजय डिमरी
एंकर: अमित शर्मा
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
केजरीवाल की सभा के विरोध के पीछे रंधावा का हाथ?:मंत्री ने अपनी अटैची में रखी घोटाले के टेंडर की फाइल